Gajdoš, Peter, minister obrany SR (2017-11-30):
Vážený pán podpredseda, vážené pani poslankyne, páni poslanci, ďakujem za slovo. Vážená pani poslankyňa, v mene ministerky školstva, vedy, výskumu a športu, ktorú dnes zastupujem, vám ďakujem za položenú otázku. Dovoľte mi prečítať odpoveď pani ministerky. Na základe zákona č. 245/2008 Z. z. o výchove a vzdelávaní je možné v základnej škole so súhlasom zriaďovateľa zriadiť špecializovanú triedu. Tá slúži na to, aby sa v nej žiaci, ktorí by nezvládali vzdelávanie v príslušnom ročníku, doučili a dobehli chýbajúce vedomosti. Do tejto triedy sa zaraďujú žiaci na návrh triedneho učiteľa po vyjadrení výchovného poradcu a so súhlasom rodiča, čiže zákonného zástupcu, na maximálne jeden rok. Ďalšia možnosť podľa školského zákona pre žiakov so špeciálnymi výchovno-vzdelávacími potrebami, a medzi týchto žiakov patria, patria aj žiaci zo sociálne znevýhodneného prostredia, je uskutočňovanie výchovy a vzdelávania podľa individuálnych podmienok. Individuálne podmienky sú: úprava a organizácia výchovy a vzdelávania, úprava prostredia, v ktorom sa výchova a vzdelávanie uskutočňujú, alebo uplatnenie špecifických metód a foriem výchovy a vzdelávania. Ďalej pre žiakov zo sociálne znevýhodneného prostredia je možné realizovať takzvaný celodenný výchovný systém. Základná škola Bajerov je zapojená do národného projektu „Škola otvorená všetkým“, ktorý sa realizuje vďaka podpore Európskeho sociálneho fondu a Európskeho fondu regionálneho rozvoja v rámci Operačného programu Ľudské zdroje. Národný projekt implementuje Metodicko-pedagogické centrum. Cieľom projektu je podporou inkluzívneho vzdelávania a skvalitnením profesijných kompetencií pedagogických zamestnancov a odborných zamestnancov zabezpečiť rovnaký prístup ku kvalitnému vzdelávaniu a zlepšiť výsledky a kompetencie detí a žiakov. Jedným z nástrojov inklúzie v prostredí základných škôl je celodenný výchovný systém, v ktorom sa realizuje systematické, komplexné pôsobenie na žiaka a zároveň príprava na vyučovanie, prípadne doučovanie, pričom sa v čo najväčšej možnej miere eliminujú negatívne vplyvy rodinného a širšieho sociálneho prostredia na žiaka. Podľa zákona č. 597/2003 Z. z. o financovaní základných škôl, stredných škôl a školských zariadení školy dostávajú príspevok na skvalitnenie podmienok na výchovu a vzdelávanie žiakov zo sociálne znevýhodneného prostredia. Príspevok dostávajú žiaci, ktorí majú poradenským zariadením diagnostikované špeciálne výchovno-vzdelávacie potreby vyplývajúce len z ich vývinu v sociálne znevýhodnenom prostredí. S účinnosťou od 1. septembra 2017 do 31. decembra 2018 sa poskytuje príspevok aj na žiaka v bežnej triede základnej školy, ktorý je členom domácnosti, ktorej členovi sa poskytuje pomoc v hmotnej núdzi a zákonný zástupca žiaka túto skutočnosť preukáže riaditeľovi základnej školy. V roku 2017 je výška príspevku na žiaka zo sociálne znevýhodneného prostredia 260 euro a pred legislatívnymi zmenami napríklad v roku 2016 to bolo 109 euro. Príspevok na rok 2017 je v celkovej sume 7 343 141 euro. Finančné prostriedky z príspevkov je možné použiť aj na špecializované triedy. Tento príspevok je nad rámec bežného normatívu na žiaka. Základná škola v Bajerove v roku 2017 podľa Eduzberu 2017 dostala príspevok na 75 žiakov vo výške 14 473 euro. Vo vzťahu k motivácii učiteľov je možné tento príspevok použiť aj na príplatok za prácu so žiakmi zo sociálne znevýhodneného prostredia. Zamestnávateľ poskytne príplatok učiteľovi za výkon pedagogickej činnosti v triede základnej školy s najmenej 30-percentnými individuálne začlenenými žiakmi so zdravotným znevýhodnením alebo so žiakmi zo sociálne znevýhodneného prostredia z celkového maximálneho počtu žiakov v triede, ak v triede nepôsobí asistent učiteľa. Výšku poskytovania príplatku upraví zamestnávateľ vo vnútornom predpise školy. Vážená pani poslankyňa, ďakujem za vašu pozornosť. Pán podpredseda, skončil som.